Author: Macuha Miroslav
Last saved by: Duricova Elena
Company: MPSVR SR

Správa o účasti verejnosti na tvorbe právneho predpisu 

1.	Verejnosť bola informovaná:
a.	vo fáze rokovaní sociálnych partnerov prostredníctvom masmédií o návrhu na úpravu sumy minimálnej mzdy na nasledujúci rok; rokovania sociálnych partnerov na úrovni Hospodárskej a sociálnej rady Slovenskej republiky k ustanoveniu sumy minimálnej mzdy na rok 2017 boli ukončené dňa 15. augusta 2016,
b.	o príprave nariadenia vlády SR, ktorým sa ustanovuje suma minimálnej mzdy na rok 2017, a to prostredníctvom portálu Slov-Lex formou Predbežnej informácie s možnosťou zapojiť sa do prípravy právneho predpisu formou zasielania podnetov alebo návrhov v intenciách vecného zamerania navrhovaného právneho predpisu.
2.	V rámci zverejnenej predbežnej informácie bola verejnosť oboznámená o
a.	príprave návrhu právneho predpisu, a to nariadenia vlády Slovenskej republiky, ktorým sa ustanovuje suma minimálnej mzdy na rok 2017,
b.	súčasnej výške sumy minimálnej mzdy 405 eur mesačne a sume 2,328 eura za každú hodinu odpracovanú zamestnancom,
c.	mechanizme na úpravu súčasnej sumy minimálnej mzdy, ktorý je pre určenie spodnej hranice sumy minimálnej mzdy pre rok 2017 záväzný,
d.	postupe schvaľovacieho procesu a kritériách, na podklade ktorých o sume minimálnej mzdy na rok 2017 rozhodne vláda Slovenskej republiky.
3.	Predprípravná fáza tvorby právneho predpisu trvala od 5. septembra 2016 a proces pripomienkovania predbežnej informácie bol ukončený 8. septembra 2016.

V rámci pripomienok verejnosti bola vznesená 1 obyčajná pripomienka, ktorá sa týkala nedostatočného časového priestoru, poskytnutého verejnosti na vyjadrenie sa k predmetnému zámeru pripraviť predmetný návrh nariadenia vlády Slovenskej republiky, a skutočnosti, že MPK bolo zahájené nasledujúci deň po zverejnení predbežnej informácie.
V stanovisku k pripomienke Ministerstvo práce, sociálnych vecí a rodiny Slovenskej republiky uviedlo, že na podávanie pripomienok verejnosti nie je Legislatívnymi pravidlami vlády Slovenskej republiky určená záväzná lehota, ale určuje ju predkladateľ. Stanovenú lehotu štyroch pracovných dní považujeme za dostatočnú vzhľadom na skutočnosť, že problematika každoročného určovania minimálnej mzdy nie je  novou a teda verejnosti neznámou agendou. Informácie o zámere vlády ustanoviť sumu minimálnej mzdy na rok 2017 boli okrem iného verejne medializované.
Kratšie časové lehoty na účasť verejnosti i na pokračovanie legislatívneho procesu zaradením materiálu na predbežné pripomienkové konanie a na medzirezortné pripomienkové konanie determinujú termíny predloženia návrhu nariadenia vlády na rokovanie HSR SR a vlády Slovenskej republiky, ustanovené zákonom o minimálnej mzde. Skrátenie časových lehôt bolo nevyhnutné aj vzhľadom na konkrétne termíny rokovaní poradných orgánov vlády SR a na povinnosť vlády rozhodnúť o sume minimálnej mzdy na nasledujúci rok najneskôr do 20. októbra; tento zákonný termín ustanovuje § 8 ods. 3 zákona o minimálnej mzde.